b'\n_START_ARTICLE_\nMuinaissuomalaisten kaikkeusk\xc3\xa4sitykset\n_START_SECTION_\nTaivaankansi ja maailmanpylv\xc3\xa4s\n_START_PARAGRAPH_\nIkiaikaisten, hyvin laajalle levinneiden k\xc3\xa4sitysten mukaan maanpinnan peitti taivaankansi valtavana kupuna. Taivaankantta saatettiin verrata padan (tai ehk\xc3\xa4 aikaisemmin saviruukun) pohjaan. T\xc3\xa4st\xc3\xa4 on viitteit\xc3\xa4 ainakin saamelaisten uskomuksissa. Taivaankantta tuki keskelt\xc3\xa4 Pohjant\xc3\xa4hteen tukeutuva maailmanpylv\xc3\xa4s. Pohjant\xc3\xa4hte\xc3\xa4 kutsuttiin my\xc3\xb6s Pohjannaulaksi. Ilmeisesti ajateltiin, ett\xc3\xa4 Pohjant\xc3\xa4hti oli kuten naula, joka liitti taivaankannen maailmanpylv\xc3\xa4\xc3\xa4seen. Maailmanpylv\xc3\xa4s seisoi maassa \xc3\xa4\xc3\xa4rimm\xc3\xa4isess\xc3\xa4 pohjoisessa, ja sen kerrottiin juurtuneen (ehk\xc3\xa4p\xc3\xa4 naiselliseksi koettuun) maaper\xc3\xa4\xc3\xa4n eli maaem\xc3\xa4\xc3\xa4n. Er\xc3\xa4\xc3\xa4n oletuksen mukaan maailmaa pidettiin joskus varhain kuin suurena telttana, jota kannatti keskelt\xc3\xa4 maailmanpylv\xc3\xa4s teltan keskell\xc3\xa4 olevan tukikepin tapaan. T\xc3\xa4htitaivaan liikkeet sai aikaan taivaankannen py\xc3\xb6riminen, akselinaan maailmanpylv\xc3\xa4s. Ihme-esine Sampo saattoi pohjimmiltaan olla sama asia kuin maailmanpylv\xc3\xa4s._NEWLINE_Taivaalle on toisinaan mainittu muitakin rakenteita, kuten aukkoihin viittaavat "ilman ikkunat" ja "retuinen r\xc3\xa4pp\xc3\xa4n\xc3\xa4", sis\xc3\xa4- tai v\xc3\xa4likattoa merkitsev\xc3\xa4 "laipio" sek\xc3\xa4 kaarta tai tukipuuta merkitsev\xc3\xa4 "ilman vempele", jonka p\xc3\xa4\xc3\xa4ll\xc3\xa4 taivaalliset olennot joskus istuvat. Joissain loitsuissa ensimm\xc3\xa4inen tuli isket\xc3\xa4\xc3\xa4n taivaan navalla tai taivaankannen keski\xc3\xb6ss\xc3\xa4 hopeisen, pet\xc3\xa4j\xc3\xa4isen tai rautaisen rahin eli tuolin p\xc3\xa4\xc3\xa4ll\xc3\xa4.\n_START_SECTION_\n\xc3\x84\xc3\xa4rimm\xc3\xa4inen pohjoinen\n_START_PARAGRAPH_\n\xc3\x84\xc3\xa4rimm\xc3\xa4isess\xc3\xa4 pohjoisessa, jonka voi tulkita maailman keskukseksi, sijaitsi maailmanpylv\xc3\xa4\xc3\xa4n juurella j\xc3\xa4ttim\xc3\xa4inen meripy\xc3\xb6rre, Kinahmo eli Kurimuksen kurkku. Py\xc3\xb6rteen aiheutti kenties maailmanpylv\xc3\xa4\xc3\xa4n py\xc3\xb6riminen taivaankannen mukana. T\xc3\xa4m\xc3\xa4 oli my\xc3\xb6s Tuonen koski, er\xc3\xa4s reitti manalaan. Tuonen koskessa saattoivat virrata ter\xc3\xa4aseet, miesten miekat ja kirveet ja naisten neulat, jotka satuttivat pahoja vainajia. Pohjoisessa saattoi olla my\xc3\xb6s maailmanvuori. Pohjoisessa sijaitsi my\xc3\xb6s Pohjola, ikikylm\xc3\xa4 maa, sairauksien ja monien ongelmien l\xc3\xa4hde.\n_START_SECTION_\n\xc3\x84\xc3\xa4rimm\xc3\xa4inen etel\xc3\xa4\n_START_PARAGRAPH_\nMaailman ja taivaankannen reunoilla, taivaan \xc3\xa4\xc3\xa4ress\xc3\xa4, sijaitsi lintukoto, jossa muuttolinnut asuivat talvet. Lintukodossa asuivat pienikokoiset lintukotolaiset. Lintukodon suunta oli etel\xc3\xa4\xc3\xa4n tai lounaaseen. Linnunrata eli kotigalaksimme t\xc3\xa4htitaivaalla hohtava nauha oli reitti, jota pitkin muuttolinnut kulkivat ilmeisesti lintukotoon ja takaisin.\n_START_SECTION_\nIt\xc3\xa4 ja l\xc3\xa4nsi\n_START_PARAGRAPH_\nP\xc3\xa4iv\xc3\xa4 eli aurinko oli ilmeisesti jonkinlainen esine, joka kulki p\xc3\xa4iv\xc3\xa4saikaan taivaankannen alla tai sit\xc3\xa4 pitkin. Monissa kulttuureissa tunnettu k\xc3\xa4sitys siit\xc3\xa4, ett\xc3\xa4 aurinkoa kuljettaa taivaalla joku tai jokin, kuten laiva tai k\xc3\xa4rryt vetojuhtineen, varmaankin ilmeni my\xc3\xb6s Suomessa ja Karjalassa. Suoraa kuvausta t\xc3\xa4st\xc3\xa4 ei kuitenkaan ole tiedossa. Illalla aurinko laskeutui l\xc3\xa4nteen, jossa oli sen maa ja koti. Edelleen sanonnan mukaan aurinko laskee mailleen. L\xc3\xa4nsi oli onnen maa, ja my\xc3\xb6s kuolleiden ilmansuunta (synk\xc3\xa4n Pohjolan ohella), sill\xc3\xa4 "kuolihan" aurinkokin sinne p\xc3\xa4iv\xc3\xa4n p\xc3\xa4\xc3\xa4tteeksi. L\xc3\xa4nness\xc3\xa4 oli kaikkien naapurikansojen mukaan verisurman saaneiden vainajala, josta olivat l\xc3\xa4ht\xc3\xb6isin revontulet, joten sellainen kuului varmaankin suomalaistenkin uskomuksiin._NEWLINE_Aamuksi aurinko siirtyi takaisin it\xc3\xa4\xc3\xa4n, tai syntyi uudelleen id\xc3\xa4st\xc3\xa4, sielt\xc3\xa4 noustakseen. It\xc3\xa4 on saanut nimens\xc3\xa4kin siit\xc3\xa4, ett\xc3\xa4 p\xc3\xa4iv\xc3\xa4 it\xc3\xa4\xc3\xa4 sielt\xc3\xa4._NEWLINE_Koillisella on vastaavanlainen tausta.\n_START_SECTION_\nAlinen\n_START_PARAGRAPH_\nMaan alla eli alisessa oli kuolleiden asuinsija, Manala eli Tuonela. Se saattoi olla kuin maailman peilikuva yl\xc3\xb6salaisin. (Vertaa muinaisskandinaavisten uskomusten Nidavellir, joka kuvattiin joskus my\xc3\xb6s maanalaiseksi peilikuvamaailmaksi). T\xc3\xa4h\xc3\xa4n varjomaailmaan p\xc3\xa4\xc3\xa4si muun muassa pohjattomista soista, veden py\xc3\xb6rteist\xc3\xa4, kivenkoloista ja luolista. Maahiset olivat mahdollisesti t\xc3\xa4m\xc3\xa4n maan asukkaita. He saattoivat harhauttaa mets\xc3\xa4ss\xc3\xa4 kulkevan ihmisen eksym\xc3\xa4\xc3\xa4n nurinkuriseen maailmaan, mets\xc3\xa4npeittoon. Toisessa maailmassa eli ainakin joidenkin ryhmien mielest\xc3\xa4 my\xc3\xb6s ihmisen kaksoisolento, joka oli jonkinlaisessa kohtalonyhteydess\xc3\xa4 ihmisen itsens\xc3\xa4 kanssa.\n_START_SECTION_\nMonikerroksinen maailmankaikkeus\n_START_PARAGRAPH_\nUsein taivaankansia kerrottiin olevan useita kerroksittain. N\xc3\xa4in uskoivat my\xc3\xb6s skandinaavit ja useat muut. Maailman tasot sijaitsivat kerroksittain, ja maan alaisessa Tuonelassakin saattoi olla useita kerroksia. T\xc3\xa4llaisia uskomuksiakin oli sek\xc3\xa4 kielisukulaisilla ett\xc3\xa4 naapurikansoilla. Taivaankansien m\xc3\xa4\xc3\xa4r\xc3\xa4st\xc3\xa4 ei ollut kansanperinteen ker\xc3\xa4\xc3\xa4misen aikaan selv\xc3\xa4\xc3\xa4 k\xc3\xa4sityst\xc3\xa4; jopa yhdess\xc3\xa4 loitsussa saatettiin mainita eri m\xc3\xa4\xc3\xa4ri\xc3\xa4. Usein mainittiin kuusi tai yhdeks\xc3\xa4n.\n_START_SECTION_\nMaailmanloppu\n_START_PARAGRAPH_\nKansantarusto tuntee joitakin maailmanloppuun liittyvi\xc3\xa4 ilmi\xc3\xb6it\xc3\xa4, eskatologisia myyttej\xc3\xa4. Maailman loppuessa k\xc3\xa4y asioita, jotka muuten olisivat aivan mahdottomia. N\xc3\xa4it\xc3\xa4 ovat esimerkiksi t\xc3\xa4htien tanssiminen, kuun kuumuminen ja auringon siirtyminen pohjoiseen tai paistaminen veden pohjasta. Er\xc3\xa4\xc3\xa4n kuvauksen mukaan maailmanloppu tulee, kun kivi kelluu tai lent\xc3\xa4\xc3\xa4 ja h\xc3\xb6yhen tai lehti uppoaa. (esimerkiksi SKVR:1341)_NEWLINE_My\xc3\xb6s suoranaisesta katastrofista kerrotaan toisinaan. Esimerkiksi tunnetaan suuri pakkanen ja maailman palaminen, maailmanlopun taistelu, tauti ja n\xc3\xa4l\xc3\xa4nh\xc3\xa4t\xc3\xa4, kuten skandinaavisessa mytologiassa. K\xc3\xa4sitys maailmanlopun taistelusta voi olla my\xc3\xb6s kristillist\xc3\xa4 alkuper\xc3\xa4\xc3\xa4._NEWLINE_Savolaisten tarinoissa Kihovauhkonen esiintyi maailmanlopun ennustajana. Er\xc3\xa4\xc3\xa4n Kihovauhkosen ennustuksen mukaan maailmanloppu koittaa, kun maa vy\xc3\xb6tet\xc3\xa4\xc3\xa4n rautavy\xc3\xb6ll\xc3\xa4 ja tiell\xc3\xa4 kulkee p\xc3\xa4\xc3\xa4tt\xc3\xb6mi\xc3\xa4 hevosia._NEWLINE_Velisurmaaja-kansantarinassa maailmanloppua k\xc3\xa4ytet\xc3\xa4\xc3\xa4n lopullisen p\xc3\xa4\xc3\xa4t\xc3\xb6ksen vertauskuvana; poika ei tule takaisin ennen kuin k\xc3\xa4y mahdottomia asioita, kuten ett\xc3\xa4 kivi kelluu, korppi valkenee tai hanhi mustuu._NEWLINE_S\xc3\xa4\xc3\xa4ksm\xc3\xa4ell\xc3\xa4 uskottiin, ett\xc3\xa4 helkajuhlaa on pidetty vuosittain maailman alusta asti, ja ett\xc3\xa4 pellot lakkaavat kasvamasta tai tulee maailmanloppu, jos helkajuhlia ei en\xc3\xa4\xc3\xa4 pidet\xc3\xa4. S\xc3\xa4\xc3\xa4ksm\xc3\xa4ell\xc3\xa4 uskottiin my\xc3\xb6s, ett\xc3\xa4 seudulla on maailman napa.'